د افغانستان د کڼو د کرکټ لوبډله آسیایي لوبو ته ځي
د افغانستان کرکټ بورد وايي چې ټاکل شوې په کابل کې له تمرینونو وروسته یوه پیاوړې لوبډله دغو سیالیو ته واستوي.
د افغانستان د کڼو ملي لوبډله چې په دې وروستیو کې جوړه شوې ده، آسیايي سیالیو ته چې په پاکستان کې د اپریل په اولسمه نیټه پیلیدونکې دي چمتوالی نیسي. ‫لوی هدف ته د رسیدو لپاره، نه ستړی کیدونکې هڅې دوام لري. دا ځل د افغانستان د کڼو ځوانانو ملي لوبډله آسیايي سیالیو ته چمتوالی نیسي چې تر راتلونکو لسو ورځو په پاکستان کې د شپږو هیوادونو ترمنځ ترسره کیږي. پدې سیالیو کې یو گډونوال لوبغاړي نقیب الله ددې سیالیو او د خپلې روحیې په اړه په اشارو سره داسې وویل، « مونږ کوښښ کوو چې د افغانستان دپاره ښې لاس ته راوړنې ولرو او د افغانستان بیرغ لوړ ورپوو او نوم یې اوچت کړو.» دا لوبغاړي له بیلابیلو ولایتونو څخه د کڼو ملي لوبډلې ته جذب شوي دي. د کرکت بورد د رسنیو مسول فرید هوتک د لوبغاړو مینه او زیار ستایي او وایي دوي په پوره علاقې سره سیالیو ته چمتووالی نیسي. هغه وویل، «د ا فغانستان کرکت بورد تمریناتی کم پپه لاره اچولای دی چې دا تمریناتي کمپ به دوي خپلق تمرینونه تر سره کړي او له هغې وروسته به بیا یوه منتخبه لوبډله د گاونډي هیواد پاکستان، لاهور ښارته ځي او هلته به د آسیایي جام په سیالیو کې برخه واخلي چې پکې شپږ هیوادونه پکې گډون لري.» د کڼو لوبغاړو تمرینونه او روزنه هم د نورو لوبغاړو په څیر نه ده او توپیر لري. د کڼو د کرکټ د لوبډلې مسول، عبدالمنان مسعود ددې روزنو ځانگړتیا ته داسې اشاره وکړه. او ویي ویل، « یقینآ چې ددوی روزنه به ستونزمنه وي ځکه ددوي او د عامه ورزشکارانو روزنه توپیر لري خو مونږ به خپل زیار ته ورسره دوام ورکړو ترڅو دوي د افغانستان د ولس دپاره د افتخار سبب وگرځي.» اوس مهال د کڼو لوبغاړو ترمنځ هم پیاوړي استعدادونه پیدا کیږي. لوبغاړی، عبدالجلیل وایي په ځوانانو کې پټو استعدادونو ته باید وده ورکړ شي. هغه وویل، «کله چې زمونږ د کرکت تیم ملی لوبډله په تلویزیون کې راښکاره شوله، د خپل ملي کرکت تیم په لیدلو زمونږ په زړه کې هم دا ارمان پیدا شو چې مونږ هم د معیوبینو په ډله کې خپل یو تیم هم جوړ کړو. د کڼو د کرکټ د لوبډلې مسول، عبدالمنان مسعود هم پدې اړه خپل غبرگون داسې څرگند کړ، «کله چې مونږ خبر شو چې کاڼه ځوانان هم د کرکت په لوبو کې برخه اخلي نو مونږ هم د افغان ځوانانو د معلولینو ملی لوبډله او د کڼو ځوانانو ملي لوبډله تشکیل کړه چې په نړیوالو لوبو کې یې هم برخه اخیستې ده.» د افغانستان د کڼو ملي لوبډله په کال دوه زره او دولسم کې جوړه شوې ده چې یو ځل یې په آسیايي سیالیو کې ګډون کړی دی.